Наръчник за поведение на учителя в училище  по време на COVID-19
Целта на документа е да предостави ясни и приложими насоки за безопасна работа чрез превенция, ранно откриване и контрол на COVID-19 в училщна среда.
УЧИТЕЛЯТ е добре запознат с основната информация за заболяването, причинено от коронавирус (COVID-19), включително неговите симптоми, усложнения, начини на заразяване и превенция на разпространението.
УЧИТЕЛЯТ е запознат с план за действие в училище в извънредна обстановка при COVID-19.
УЧИТЕЛЯТ насърчава учениците да станат застъпници на мерките за превенция в тяхната общност, като разяснява  как да се предотврати разпространението на вируса и с действията си дава личен пример. 
УЧИТЕЛЯТ поддържа условия на безопасната работа  по време на учебен час и в междучасие като: 
1. Предпазва себе си и другите, като носи лични предпазни средства /маска или шлем/
· Носенето на маска или шлем е задължително за учители, които преподават в повече от една паралелка/клас.
· Носенето на маска или шлем за учител, който преподава само в една паралелка е по желание.
· Носенето на маска или шлем е задължително за учителя в общите закрити части на учебната сграда / преддверие, фоайе, стълбище, коридори, учителска стая, библиотека, медицински кабинет, столова и помещение за хранене/ 
2. Следва стриктно план за действие в извънредна ситуация при COVID-19.
3. Дезинфектира повърхността на учителското бюро в началото на учебен час.
4. Прилага засилена лична хигиена:
· Миене на ръце с течен сапун и топла вода след посещение на тоалетната, преди хранене, след отдих на открито/физическа култура/, при кихане и кашляне.
· Правилно използва дезинфектант за ръце/умерена употреба, само върху чисти ръце/.
· Елиминиране на вредни навици, свързани с докосване на лицето, носа, устата и очите.
· Избягва физически контакт с ученици.
5. Ограничава движението си в класната стая, с изключение на учителите, които преподават на 1. клас.
УЧИТЕЛЯТ прилага  здравно обучение като:
1. Провежда ежедневни разговори и беседи за правилата, личната отговорност и живота на всеки един от нас в условията на епидемично разпространение на COVID-19 - в рамките на първите 5-10 минути от първия учебен час за учебната смяна, съобразени с възрастовите особености на учениците
2. Включва теми, свързани с превенция и контрол на заболяването, в ежедневните си уроци. 
3. Насърчава и демонстрира  редовно миене на ръцете и положителни хигиенни навици, наблюдава за тяхното прилагане при учениците.
4. Следи за редовно проветряване на класната стая в междучасието и при подходящи метеорологични условия прозорците остават отворени по време на учебен час.
5. Напомня на учениците:
·  да докосват по-малко предмети в класната стая,
· да не споделят храни и напитки,
· да спазват необходимата физическа дистанция,
· да спазват респираторен етикет,
· да избягват ненужни докосвания,
· редовно да използват лични предпазни средства/маска или шлем/.
· да не пият вода от чешмите на територията на училището.
6. Не организира събрания, спортни мероприятия и други събития, при които се създават условия за струпване на голям брой хора. 
7. При възможност организира учебните часове в двора на училището.
 УЧИТЕЛЯТ осигурява психосоциална подкрепа на учениците като:
1. Предоставя информацията по открит и съобразен с възрастта начин. 
2. Насочва децата как да оказват подкрепа на съучениците си и не допускат изолиране и тормоз. 
3. Изслушва притесненията на учениците и отговаря на въпросите им.
4. При нужда ги насочва към педагогическия съветник с цел установяване и оказване на подкрепа на ученици, проявяващи признаци на стрес .
5. Провежда допълнително /компенсаторно/ обучение и подкрепа на учениците, пропуснали учебни занятия поради здравословни причини, в т.ч. и заради карантиниране.

УЧИТЕЛЯТ следи здравословното състояние на учениците.

1.  При наличие на един от симптомите при ученик /повишена телесна температура, кашлица, хрема, задух, болки в гърлото, умора, мускулни болки, гадене, повръщане, диария и др./ учителят ВЕДНАГА информира медицинското лице в училище.
2. След установяване на ученик със симптоми, медицинското лице го настанява в предвиденото за изолация помещение, а учителят извежда останалите ученици от класната стая, за да се извърши дезинфекция на помещението в кратък срок с биоцид с вирусоцидно действие, при спазване изискванията за дезинфекция. 
3. Класният ръководител предоставя в началото на учебната година актуализиран списък с имената на учениците и телефон за връзка с родител.
4. Ученикът се допуска отново в присъствена форма на обучение, само срещу медицинска бележка от личния лекар, с която се удостоверява, че ученикът е клинично здрав.
УЧИТЕЛЯТ следи собственото си здравословно състояние.
1. При наличие на един от симптомите /повишена      телесна температура, кашлица, хрема, задух, болки в гърлото, умора, мускулни болки, гадене, повръщане, диария и др./ учителят осъществява консултация с личен лекар за преценка на състоянието му .
2. По преценка на личния лекар се прави тест за COVID-19.
3. В случай на положителен резултат за COVID-19 учителят информира Директора на училището.
4. Учителят се връща на работа само срещу медицинска бележка от личния лекар, че е клинично здрав и това е допустимо.

*Наръчникът е утвърден със заповед на директора на училището.
